Les Escoles Creatives del Casal Jove exposen el seu talent en una gran festa
16 de maig 2024

![](/media/1bufi4ts/1-c.jpg?width=601.1261261261261&height=850)

Les Escoles Creatives de la regidoria de Joventut i Infància de l'Ajuntament de Sagunt, preparen la seua gran festa en la qual exhibiran tot allò aprés durant el curs, que tindrà lloc els dies 24 i 25 de maig en les instal·lacions del Casal Jove del Port de Sagunt.

Durant el curs, els participants de les Escoles Creatives han explorat diverses formes d'expressió creativa, que van des de les arts visuals fins a la música, passant per la dansa, el teatre, l'art urbà del _grafiti_, la màgia del cinema i la innovació de la robòtica, entre altres. La festa final de curs és el moment en què estes escoles tenen l'oportunitat de mostrar a les seues famílies i amistats tot el treball ardu i la creativitat que hi ha en els seus projectes, expliquen des del departament.

L'esdeveniment comptarà amb una varietat d'actuacions i exhibicions, en les quals es demostraran les habilitats i talents adquirits al llarg de l'any. La festa es dividirà en dos dies: la primera part serà el divendres 24 a les 18.30 hores en la qual serà el torn de les escoles de circ, ioga i teatre, i, a més, a la sala d'exposicions tindrà lloc la mostra de les escoles de còmic, club de lectura, escriptura creativa i ‘Embolicar-te’.

Per a finalitzar, el dissabte a partir de les 11 hores tindran lloc les actuacions i iniciatives de les següents escoles: escola de rock, cinema, _urban kids_, ball urbà, robòtica, _grafiti_ i _parkour_. Això tindrà lloc tant amb les seues exhibicions en la sala d'actes com en l'àgora amb actuacions simultànies. Des dels casals juvenils conviden la ciutadania a participar d'esta gran festa on la infància i joventut demostraran el seu talent.

*   [](http://www.facebook.com/sharer.php?u=https://aytosagunto.es/va/actualitat/les-escoles-creatives-del-casal-jove-exposen-el-seu-talent-en-una-gran-festa/ "Facebook")
*   [](http://twitter.com/share?url=https://aytosagunto.es/va/actualitat/les-escoles-creatives-del-casal-jove-exposen-el-seu-talent-en-una-gran-festa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-escoles-creatives-del-casal-jove-exposen-el-seu-talent-en-una-gran-festa/ "Linked In")
*   [](mailto:?body=https://aytosagunto.es/va/actualitat/les-escoles-creatives-del-casal-jove-exposen-el-seu-talent-en-una-gran-festa/)